
	Comisia pentru buget, finanţe şi bănci
	
	Bucureşti,        
Nr. 22/ 99/ 02.03.2009


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind sprijinul financiar pentru mânăstiri, cu care comisia noastră a fost sesizată în fond cu adresa Biroului Permanent nr.Pl.x. 77 din 11 februarie 2009.
	PREŞEDINTE,

Viorel Ştefan


Parlamentul  României

	Comisia pentru buget, finanţe şi bănci
	
	Bucureşti,    
Nr. 22/ 99/ 02.03.2009


RAPORT

asupra propunerii legislative privind sprijinul financiar pentru mânăstiri
Cu adresa nr.Pl.x. 77 din 11 februarie 2009, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind sprijinul financiar pentru mânăstiri.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.872/23.07.2008.

          Prezenta  propunere legislativă are ca obiect de reglementare  acordarea unui sprijin financiar pentru mânăstiri, în vederea acoperiririi dificultăţilor de ordin financiar pe care le întămpină aceste unităţi de cult.

Prin acest proiect se prevede acordarea unui ajutor în valoare de 20.000 lei pe lună pentru mânăstirile care vor fi incluse pe lista întocmită în acest scop de Ministerul Culturii şi Cultelor.

În urma analizei propunerii legislative de către membrii comisiei, aceştia au hotărât respingerea, deoarece:

Anterior, Secretarul General al Senatului, cu adresa nr.112/6.03.2008, a înaintat spre avizare Consiliului Legislativ propunerea legislativă privind instituirea „Programului de acordare a unor forme de sprijin financiar pentru unităţile de cult aparţinând cultelor religioase din România”, propunere care cuprinde unele soluţii care privesc aspecte reglementate şi în prezentul proiect şi asupra căreia s-a formulat avizul nr.363/24.03.2008, cu observaţii şi propuneri.

Totodată,  prin Ordonanţa Guvernului nr.82/2001 privind stabilirea unei forme de sprijin financiar pentru unităţile de cult aparţinând cultelor religioase din România, aprobată cu modificări şi completări prin Legea nr.125/2002 se prevede posibilitatea ca, bugetul de stat şi prin bugetele locale, să se aloce fonduri pentru susţinerea cultelor, inclusiv pentru finanţarea lucrărilor de construire şi reparare a lăcaşurilor de cult.                   



Având în vedere că, potrivit art.1 din proiect, sumele necesare pentru acordarea sprijin financiar pentru mânăstiri se includ în proiectul de buget al Ministerului Culturii şi Cultelor, situaţie care are implicaţii asupra bugetului de stat, devin incidente dispoziţiile art.111 alin.(1) teza a doua din Constituţia României, republicată, fiind obligatorie solicitarea unei informări din partea Guvernului.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor domnul Adrian Lemeni, Secretar de Stat al Ministerului Culturii, Cultelor şi Patrimoniului Naţional şi doamna Radu Ana, Director în cadrul în Ministerul Finanţelor Publice.

La lucrările comisiei au participat 27 deputaţi, din totalul de 31 membri ai comisiei.

Raportul comisiei a fost de respingere cu unanimitate de voturi. 
Propunerea legislativă a fost respinsă de Senat în şedinţa din data de 4 februarie 2009, în calitate de primă Cameră sesizată.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii propunerii legislative privind sprijinul financiar pentru mânăstiri, în şedinţa din data de 25 februarie 2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat. 
	PREŞEDINTE,

 Viorel Ştefan
	SECRETAR,

Iuliu Nosa


Consilier parlamentar:
   Luminiţa Ghiorghiu    

